《立秋日效陶徵士体 其一》
清代·庄培因

孟秋雨初霁，凉飔缘窗虚。溽暑渐欲阑，始觉夏葛疏。

莎鸡吟砌间，水衣上庭除。感时意不昧，惜日情所纡。

开轩挹新爽，散帙穷居诸。晤言一室中，游心太古初。

俯仰浩无虑，密尔以自娱。

作者简介：（1723—1759）江苏阳湖人，字本淳，一字仲淳。庄存与弟。乾隆十九年状元，授修撰，历官侍讲学士。以诗文名，而恭和御制诗居大半。有《虚一斋集》。